Die jaarlikse glansgeleenthede by skole is iets waarna matrieks lank uitsien en geen moeite word ontsien om dit 'n onvergeetlike aand te maak nie. Maar hierdie jaar sal 'n maskerbal beslis voorkeur geniet.
Clifton Titus, hoof van Hoërskool Pacaltsdorp, sê die skool het nog nie 'n finale besluit oor die matriekafskeid geneem nie. Dit sal afhang van insette van byvoorbeeld die skoolbeheerliggaam, die ouers, die opvoeders en die leerders. "As die ouers nee sê sal dit nie aangebied word nie."
Mbuyiseni Edward Mgxaka, hoof van Hoërskool Thembalethu, het gesê in die stadium is hulle nie seker of dit wel aangebied gaan word nie. Dit is veronderstel om in Junie plaas te vind. Dit sal waarskynlik nie plaasvind nie.
Adolf Gouws, hoof van Hoërskool Punt op Mosselbaai, het gesê die skool het sy matriekafskeid vir Augustus beplan, maar dit sal nie realiseer nie. Hy het benadruk dat dit beslis nie van die baan is nie. Die vraag is net wanneer? "Sodra ons dit kan hou, sal ons dit hou - al is dit in Desember."
Dit is wel deur die skool se bestuurspan bespreek. Hy het die hoop uitgespreek dat daar nog verligtings-maatreëls sal wees sodat dit wel aangebied kan word.
Die leerlinge sien elke jaar baie daarna uit. Dit raak nie net die gr.12-leerlinge nie, maar ook die gr.11's want dit bied vir hulle moontlikhede om hul leierskapvaardighede te wys met die organisering daarvan.